संभागायुक्त ने कहा- पौधे लगेंगे और बकरी खा जाएगी
जिला पंचायत का सालाना निरीक्षण करने के आए संभागायुक्त डॉ. रविंद्र पस्तोर शनिवार को तय समय से 4 घंटा 30 मिनट की देरी से पहुंचे और सिर्फ 1 घंटा 30 मिनट में ही 9 शाखाओं का निरीक्षण की औपचारिकता निभा डाली। उन्होंने जिला पंचायत के सीईओ कक्ष में बैठक ली और रवाना हो गए। इस दौरान शिकायत मिलने पर गंभीरता से निपटारे व स्वीकृत योजनाएं समय सीमा में पूरी करने की हिदायत दी। हर बार की तरह इस बार भी वे जुमला कसने से नहीं चूके। वाटरशेड के कामों का लेखा-जोखा देखने पर कर्मचारी ने बताया पौधारोपण व बकरी पालन पर जोर दे रहे हैं। इस पर संभागायुक्त ने तंज कसा कि ‘पौधे लगेंगे और बकरी खा जाएगी।’
संभागायुक्त डॉ. पस्तोर शाम 4 बजे जिला पंचायत पहुंचते ही पहले सीईओ कक्ष में गए। कामकाज की सामान्य जानकारी लेने के बाद पंचायत की शाखाओं का निरीक्षण शुरू किया। सबसे पहले वे प्रधानमंत्री आवास योजना कक्ष गए। शाखा प्रभारी से लक्ष्य को लेकर पूछा और निर्माण पूरे की जानकारी ली। मध्याह्न भोजन शाखा में पहुंचे संभागायुक्त ने स्व-सहायता समूह की कार्यशैली की जानकारी ली। वाटरशेड मिशन पहुंचे तो पौधारोपण, बकरी पालन, जल संरचनाओं का रिकॉर्ड देखा। स्वच्छता मिशन शाखा में पंचायतों को टोटल ओडीएफ करने के काम में गति लाने के निर्देश निर्देश दिए। ओएफडी के काम की धीमी गति पर नारजगी जताई और इस संबंध में सीएम हेल्पलाइन में हुई शिकायतों का जल्द निराकरण के लिए कहा। स्थापना शाखा, पंचायत सेल, मनरेगा का रिकॉर्ड देखा। कहा जो लक्ष्य पूरा नहीं हुआ वह समय सीमा में पूरा करें। शिकायतों का निदान गंभीरता से करें। इसके बाद सीईओ कक्ष में 10 मिनट में सभी शाखा प्रमुखों की बैठक ली। बेहतर काम करने का कहा और शाम 5.40 बजे से रवाना हो गए।
नहीं आने की खबर से मिली राहत- जिला पंचायत में संभागायुक्त के दौरे पर आने का समय समय सुबह 11.30 बजे का तय था। दोपहर 2.00 बजे सीईओ रानी बाटड़ अकेली दफ्तर पहुंचीं तो संभागायुक्त का निरीक्षण निरस्त होने की चर्चा चल पड़ी। इससे सुबह से तैयारी में जुटे कर्मचारियों ने राहत की सांस ली लेकिन जब पता चला संभागायुक्त आ रहे हैं तो फिर सभी दौड़ बड़े।
उद्यानिकी कॉलेज व औद्योगिक क्षेत्र का भी जायजा लिया
जिला पंचायत से पहले दोपहर 12.30 बजे मंदसौर आए संभागायुक्त सिपानी कृषि अनुसंधान केंद्र पहुंचे। केंद्र संचालक सिपानी सहित अन्य वैज्ञानिकोंं के साथ गेंहू पर चल रहे अनुसंधान का देखा। कहा गेहूं की वेरायटी एक जैसी होनी चाहिए। संभागायुक्त उद्यानिकी कॉलेज भी पहुंचे। यहां डीन डॉ. एच. पाटीदार सहित अन्य के साथ अफीम, इसबगोल, अंगूर, अलसी, सब्जी, टमाटर की फसल देखी। पाटीदार ने बताया कॉलेज परिसर में 1300 पेड़ व 400 औषधीय पौधे हैं। 250 छात्र छात्राए पढ़ती हैं। संभागायुक्त ने औद्योगिक क्षेत्र में विकास योजनाओं के साथ उद्योग विकास पर काम करने का कहा। कलेक्टर स्वतंत्रकुमार सिंह, एसडीएम एनएस राजावत, डॉ. जेके जैन मौजूद थे।
जिपं में संभागायुक्त का स्वागत करने सीईओ व कर्मचारियों को साढ़े चार घंटे इंतजार करना पड़ा। संभागायुक्त सुबह 11.30 बजे पहुंचने वाले थे किंतु दोपहर बाद 4 बजे निरीक्षण के लिए पहुंचे।
hin_Deva hin_Deva hin_Deva hin_Deva awa_Deva hin_Deva hin_Deva